KIRJALLINEN KYSYMYS E-2047/00 esittäjä(t): Heinz Kindermann (PSE) komissiolle. EMOTRin tilintarkastus.



Virallinen lehti nro 103 E , 03/04/2001 s. 0052 - 0053



KIRJALLINEN KYSYMYS E-2047/00 esittäjä(t): Heinz Kindermann (PSE) komissiolle (21. kesäkuuta 2000) Aihe: EMOTRin tilintarkastus Asetuksella 1287/95/EY(1) muutettiin asetuksen 729/70/ETY(2) 5 artiklan soveltamisalaa ratkaisevasti. Siinä määritellään ensimmäistä kertaa menettelytapa, jota komissio soveltaa tapauksessa, jossa jäsenvaltiolta evätään rahoitus EMOTRin tukiosastosta. Kyseisen 5 artiklan 2 kohdan c alakohdan neljännessä luetelmakohdassa säädetään, että Komissio tekee ulkopuolelle jätettävistä menoista arvion erityisesti todetun epäyhdenmukaisuuden merkittävyyden perusteella. Komissio ottaa tällöin huomioon rikkomuksen laadun ja vakavuuden sekä yhteisölle aiheutetun taloudellisen vahingon. Edellä siteerattu asetukseen 729/70/ETY sisältyvä kohta hyväksyttiin sananmukaisesti voimassa olevan asetuksen 1258/99/EY 7 artiklan 4 kohdan 4 alakohtaan. Erityisesti tämän kohdan toinen lause aiheuttaa jatkuvasti epäselvyyksiä, koska siinä viitataan selkeästi siihen, että on voitava osoittaa, että yhdeltä tai useammalta jäsenvaltiolta evätty rahoitus on aiheuttanut yhteisölle taloudellista vahinkoa. Kohdasta ei kuitenkaan ilmene selvästi, kuinka yhteisölle aiheutettu vahinko voidaan näyttää toteen. Koska tilintarkastusmenettelyä on laajennettu niin, että se kattaa uudella tukikaudella myös joitakin maaseutualueille myönnettävän rakennerahastotuen piiriin kuuluvia alueita (muut kuin tavoitteen 1 alueet), on entistä tärkeämpää ilmaista selkeästi, kuinka komission asiasta vastaavat yksiköt soveltavat tätä asetustekstiä käytännössä. 1. Kuinka komission yksiköt voivat todellisesti osoittaa edellä mainittuun asetukseen sisältyvän yhteisölle aiheutetun taloudellisen vahingon? 2. Missä määrin säännös, joka otettiin ensimmäistä kertaa käyttöön vuonna 1995 ja joka koskee vastuun siirtämistä jäsenvaltiolle taloudellisten vahinkojen tapauksessa, on aiheuttanut muutoksia komission yksiköiden tapaan arvioida tilintarkastusten tuloksia? (1) EYVL L 125, 8.6.1995, s. 1. (2) EYVL L 94, 28.4.1970, s. 13. Franz Fischlerin komission puolesta antama vastaus (28. heinäkuuta 2000) 1. Yhteisöjen tuomioistuin soveltaa todistustaakan osalta tiettyjä yleisiä sääntöjä yhteisen maatalouspolitiikan rahoitusta koskevissa asioissa. Tuomioistuin on johdonmukaisesti katsonut, että maatalouden yhteisen markkinajärjestelyn sääntöjen rikkomisen toteen näyttäminen kuuluu komissiolle (ks. esimerkiksi asiat 347/85, 262/87 ja C-335/87). Jos komissio näyttää toteen mainittuja rikkomuksia, kyseessä olevan jäsenvaltion tulee siinä tapauksessa, jos siihen on syytä, osoittaa, että taloudelliset seuraukset johtuvat komission tekemästä virheestä. Tällöin komissio voi käyttää harkintavaltaa arvioidessaan Euroopan maatalouden ohjaus- ja tukirahastolle (EAGGF) koituvia kuluja (ks. esimerkiksi asia C-281/89). Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 7 artiklan 4 kohdan 4 alakohdassa(1) on säädettynä ne kriteerit, joiden mukaisesti komissio suorittaa arvioinnin. Komissio pitää termiä yhteisölle aiheutunut taloudellinen vahinko, kuten muitakin tässä alakohdassa säädettyjä kriteereitä, rahoitusta koskevien tarkistusten määrällisenä rajana. Yhteisölle aiheutunut taloudellinen vahinko 7 artiklan 4 kohdan 4 alakohdan merkityksessä ei velvoita komissiota todistamaan kyseistä vahinkoa millään erityisellä tavalla. Yhteisön sääntöjen vastainen maksu luo sinänsä taloudellisen vahingon (riskin). Niissä tapauksissa, joissa komissio varmentaa parhaillaan jäsenvaltioiden valvontajärjestelmän organisaatiota ja toimintaa (järjestelmien tilintarkastus), on hyvin vaikeaa tai jopa mahdotonta antaa täsmällistä kuvausta kyseisten järjestelmien puutteista, ja tästä syystä myös taloudellisen vahingon riittävän tarkka määrittäminen on mahdotonta. Valvonnan puute aiheuttaa rahastolle riskin ja todennäköisen vahingon. Asetuksen (EY) N:o 1258/1999 7 artiklan 4 kohdan 4 alakohdan kriteerit sallivat todennäköiseen vahinkoon selkeästi suhteutetun korjauksen. 2. Tarkistusten myötä yhteisen maatalouspolitiikan rahoituksesta 21. huhtikuuta 1970 annetun neuvoston asetuksen (ETY) N:o 729/70 5 artiklaan sisällytettiin joitakin tilien tarkastamis- ja hyväksymismenettelyä sääteleviä, yhteisöjen tuomioistuimen perustavanlaatuisina pitämiä periaatteita. Asetuksen (ETY) N:o 727/70 5 artiklan 2 kohdan c alakohdan ensimmäinen luetelmakohta sekä 4 alakohta miellettiin yhteisön tuomioistuimen oikeuskäytännön kodifikaatioksi. Mikään ei ole muuttunut olennaisesti lukuun ottamatta sitä seikkaa, että komission rahoituskorjauksen arvioinnin perustana ei ole enää vain yhteisöjen tuomioistuimen antama tuomio, vaan arviointi on nyt kirjattu myös neuvoston asetukseen. Ennen asetukseen (ETY) N:o 729/70 tehtyjä tarkistuksia komissio käytti valmisteluasiakirjaa VI/216/93, joka mahdollisti erisuuruiset korjaukset. Valmisteluasiakirja VI/5330/97, jonka komissio otti käyttöön asetukseen (ETY) N:o 729/70 tehtyjen muutosten ja yhteisölle aiheutunut taloudellinen vahinko -kriteerin sisällyttämisen jälkeen, ei ole merkittävästi erilainen kuin sitä edeltävä asiakirja. Tämä kuvastaa sitä, että komission arvio paikalla tehtävien tarkastusten tuloksista ei ole muuttunut. (1) EYVL L 160, 26.6.1999.